《吴兴署中同顾若溪司空徐龙湾太守赋雪中红梅次二公韵 其一》
明代·刘介龄

香影孤山句里闻，错因颜色怪东君。梁园朱箔轻笼月，洛浦霞绡远抹云。

仙梦醉容迷绛帐，汉妆新态妒榴裙。瑶华天为增奇赏，羌管无劳奏夕曛。

作者简介：刘介龄，字少修，别号鹤台。南海人。明世宗嘉靖三十八年（一五五九）进士。授长兴令，历官至苏州府同知，寻迁荆州府长史。归后灌园赋诗，恰然自得，所为诗文自成一家。明郭棐撰《粤大记》卷二○、清温汝能纂《粤东诗海》卷二九、清道光《广东通志》卷二八一等有传。